b'\n_START_ARTICLE_\nLaivasto-osasto K\n_START_PARAGRAPH_\nLaivasto-osasto K oli jatkosodan aikana syksyll\xc3\xa4 1942 Laatokalla toiminut suomalais-saksalais-italialainen sotatoimiyhtym\xc3\xa4._NEWLINE_Laatokan Rannikkoprikaatin komentaja eversti Eino J\xc3\xa4rvinen laati kev\xc3\xa4\xc3\xa4ll\xc3\xa4 1942 muistion, jossa kaavailtiin laivastoyksik\xc3\xb6iden siirt\xc3\xa4mist\xc3\xa4 Laatokalle. Kenraaliluutnantti Paavo Talvela vei idean eteenp\xc3\xa4in Saksaan OKW:ss\xc3\xa4 yhteysupseerina ollessaan. Ajatus sopi saksalaisille, jotka suunnittelivat syyskuulle \xe2\x80\x9dPietarin motin\xe2\x80\x9d purkamiseen t\xc3\xa4ht\xc3\xa4\xc3\xa4v\xc3\xa4\xc3\xa4 hy\xc3\xb6kk\xc3\xa4yst\xc3\xa4._NEWLINE_17. toukokuuta 1942 muodostettiin ylip\xc3\xa4\xc3\xa4llikk\xc3\xb6 Mannerheimin k\xc3\xa4skyll\xc3\xa4 Laivasto-osasto K, jonka komentajaksi m\xc3\xa4\xc3\xa4r\xc3\xa4ttiin komentajakapteeni Kalervo Kijanen. Osasto alistettiin operatiivisesti Laatokan Rannikkoprikaatin komentajalle, ja sen vahvuuteen kuului nelj\xc3\xa4 saksalaista KM-rannikkomiinavenett\xc3\xa4, nelj\xc3\xa4 italialaista MAS-moottoritorpedovenett\xc3\xa4 ja suomalainen moottoritorpedovene Sisu. Lis\xc3\xa4ksi Laatokalle tuotiin 21 Saksan ilmavoimien Luftwaffen raskasta Siebel-taistelulauttaa ja yhdeks\xc3\xa4n keve\xc3\xa4mp\xc3\xa4\xc3\xa4 alusta, sek\xc3\xa4 2\xc2\xa0323 miest\xc3\xa4, joista muodostettiin Einsatzstab F\xc3\xa4hre Ost (EFO) johtajanaan everstiluutnantti Fritz Siebel. Operatiivisen toiminnan osalta yksikk\xc3\xb6 oli alistettu Laatokan Rannikkoprikaatin komentajan johtoon._NEWLINE_Partiointi suomalaisista tukikohdista aloitettiin Etel\xc3\xa4-Laatokalla 14. elokuuta 1942. Syksyn aikana alukset upottivat ven\xc3\xa4l\xc3\xa4isi\xc3\xa4 sota-aluksia ja yhden huoltoproomun sek\xc3\xa4 miinoittivat kahdesti Leningradin saattuereitti\xc3\xa4. L\xc3\xa4hestyv\xc3\xa4 talvi lopetti Laatokan operaatiot kokonaan, Italia myi moottoritorpedoveneet Suomelle ja ne siirrettiin Suomenlahdelle, ja my\xc3\xb6s saksalaiset lautat kuljetettiin pois Laatokalta.'